[pic] | KOMISIJA EVROPSKIH SKUPNOSTI |

Bruselj, 28.4.2006

COM(2006)185 konč.

Predlog

SKLEP SVETA

o stališču, ki ga sprejme Skupnost v okviru Sveta ministrov AKP-ES v zvezi s Sklepom o prerazporeditvi dela rezerv dolgoročnih razvojnih sredstev devetega Evropskega razvojnega sklada (ERS)

(predložila Komisija)

OBRAZLOŽITVENI MEMORANDUM

Evropska skupnost dejavno sodeluje pri pripravi in izvajanju novih pobud za podporo državam v razvoju. Pobude za države AKP pomembno prispevajo k zmanjševanju revščine, kar je ključni cilj Sporazuma o partnerstvu AKP-ES, podpisanega 23. junija 2000 v Cotonouju, in razvojne politike Skupnosti.

Od začetnega načrtovanja sredstev za regije devetega ERS so bile sprožene nove pobude, da bi se zadovoljile posebne potrebe, nastale v okviru obstoječih prednostnih nalog držav AKP ter prednostnih nalog, ki jih je EU določila znotraj svoje razvojne politike, zlasti v okviru sodelovanja v skupini AKP, ki koristi številnim državam AKP oziroma vsem tem državam.

Za znesek, ki je bil na začetku namenjen sodelovanju v skupini AKP v okviru devetega ERS (300 milijonov EUR), je bilo kljub temu ugotovljeno, da je preskromen za pokritje teh novih pobud. Po porabi rezervnih sredstev za regionalno sodelovanje in prenosu preostalih sredstev iz predhodnih skladov (šestega, sedmega in osmega ERS) je bilo treba večkrat uporabiti rezerve dolgoročnih razvojnih sredstev devetega ERS, da bi se povečala dodelitev finančnih sredstev v skupini AKP (vključno s pogojevanim zneskom 1 milijarde EUR, ki je bil na začetku dan v rezervo celotnega devetega ERS), ki zdaj znaša 2 573 milijonov EUR.

Ta znesek je v celoti načrtovan in trenutno za financiranje novih pobud ni več na voljo nobenih rezerv za regionalno sodelovanje ali sodelovanje v skupini AKP.

V teh okoliščinah in v skladu s točko 8 Priloge I (Finančni protokol k Sporazumu o partnerstvu AKP-ES) lahko Svet ministrov AKP-ES sprejme ustrezne ukrepe, če se sredstva, predvidena v katerem koli instrumentu Sporazuma, izčrpajo.

V tem okviru in, če da Svet soglasje, Komisija predlaga, da Svet ministrov AKP-ES sprejme priložen sklep, ki predvideva prenos rezerv dolgoročnih razvojnih sredstev devetega ERS v višini 110 milijonov EUR v sredstva, ki se v okviru sredstev za regionalno sodelovanje dodelijo sodelovanju v skupini AKP. Ta skupni znesek bo razdeljen, kot sledi:

- 70 milijonov EUR bo namenjenih za „Partnerstvo EU-Afrika za infrastrukturo“, od tega 60 milijonov EUR za odškodninski sklad, ki ga bo upravljala Evropska investicijska banka (EIB), ter 10 milijonov EUR za financiranje ukrepov in pripravljalnih študij za infrastrukturo v Afriki;

- 20 milijonov EUR za spodbujanje vključevanja držav AKP v mednarodno trgovino, od tega 10 millijonov za krepitev podpore Skupnosti večstranski pobudi „integriran okvir“ ter 10 milijonov EUR za nadaljevanje projekta Skupnosti, ki si prizadeva za bolj dejavno sodelovanje držav AKP v Svetovni trgovinski organizaciji (STO);

- 20 milijonov EUR za različne ukrepe, kot so: financiranje raziskovalnega projekta na področju sladkorja, ki dopolnjuje spremljevalne ukrepe reform v državah podpisnicah „Protokola o sladkorju“ (+/- 9 milijonov EUR), vzpostavitev „okenca“ ERASMUS MUNDUS za države AKP (+/- 5 milijonov EUR), podpora odškodninskemu skladu za mehanizem APRM (African Peer Review Mechanism – afriški mehanizem medsebojnega pregleda) Afriške unije (+/- 2 milijona EUR) in podpora programu ONU-HABITAT za „sodelovalni program pri izboljšanju razmer v revnih mestnih barakarskih naseljih v državah AKP“ (+/- 4 milijone EUR).

Iz vseh teh razlogov Komisija predlaga, da Svet sprejme priloženi sklep v zvezi z razporeditvijo rezerv dolgoročnih razvojnih sredstev devetega ERS.

Predlog

SKLEP SVETA

o stališču, ki ga sprejme Skupnost v okviru Sveta ministrov AKP-ES v zvezi s Sklepom o prerazporeditvi dela rezerv dolgoročnih razvojnih sredstev devetega Evropskega razvojnega sklada (ERS)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti, zlasti člena 310 v povezavi s drugim pododstavkom člena 300(2),

ob upoštevanju predloga Komisije,

ob upoštevanju naslednjega:

(1) Člen 15 Partnerskega sporazuma AKP-ES, podpisanega v Cotonouju 23. junija 2000 ustanavlja Svet ministrov AKP-ES, ki je pristojen za sprejemanje odločitev skladno s Sporazumom, odstavek 8 Priloge I pa Svetu ministrov omogoča, da sprejme ustrezne ukrepe, če se sredstva, predvidena v katerem koli instrumentu Sporazuma, izčrpajo.

(2) Viri sredstev za regionalno sodelovanje in povezovanje devetega ERS so v celoti načrtovani. Zato je v okviru Sveta ministrov AKP-ES treba zavzeti stališče Skupnosti z namenom, da ta sprejme sklep o prerazporeditvi dela rezerv dolgoročnih razvojnih sredstev devetega ERS v sredstva, ki se v okviru sredstev za regionalno sodelovanje dodelijo sodelovanju v skupini AKP –

SKLENIL:

Člen 1

Skupnost predlaga, da se v okviru Sveta ministrov AKP-ES zavzame naslednje stališče v zvezi z razporeditvijo rezerv dolgoročnih razvojnih sredstev devetega ERS, ki temelji na priloženem osnutku sklepa Sveta ministrov AKP-ES.

Ta osnutek sklepa Sveta se lahko v manjši meri spremeni, ne da bi bilo zato treba sprejeti novega.

V Bruslju,

Za Svet

Predsednik

PRILOGA

Osnutek

SKLEP SVETA MINISTROV AKP-ES

o prerazporeditvi dela rezerv dolgoročnih razvojnih sredstev devetega Evropskega razvojnega sklada (ERS)

SVET MINISTROV AKP-ES JE –

ob upoštevanju Sporazuma o partnerstvu med članicami skupine afriških, karibskih in pacifiških držav (v nadaljevanju „AKP“) in Evropsko skupnostjo in njenimi državami članicami, podpisanega v Cotonouju 23. junija 2000[1] in revidiranega v Luxembourgu 25. junija 2005[2](v nadaljevanju „Sporazum o partnerstvu AKP-ES“), in zlasti odstavka 8 Priloge I,

ob upoštevanju naslednjega:

(1) Proračunska sredstva, ki so na voljo za regionalno sodelovanje in povezovanje, so načrtovana.

(2) Treba je dodeliti dodatna sredstva za podporo vzpostavitvi Partnerstva EU-Afrika za infrastrukturo, namenjeno lažjemu medsebojnemu povezovanje na celini in spodbujanju regionalnega povezovanje.

(3) Treba je dodeliti dodatna sredstva za zagotovitev boljšega vključevanja držav AKP v mednarodno trgovino ob upoštevanju kontinuitete ukrepov, ki jih je Evropska skupnost že sprejela.

(4) Treba je dodeliti dodatna sredstva za podporo raziskavam na področju sladkorja poleg spremljevalnih ukrepov reform, ki so že bili sprejeti za države podpisnice „Protokola o sladkorju“.

(5) Treba je dodeliti dodatna sredstva, da se državam AKP omogoči koriščenje programa ERASMUS MUNDUS.

(6) Treba je dodeliti dodatna sredstva za zagotovitev podpore mehanizmu APRM (African Peer Review Mechanism – afriški mehanizem medsebojnega pregleda) Afriške unije, katerega namen je spodbujanje politične stabilnosti, gospodarske rasti in trajnostnega razvoja.

(7) Treba je dodeliti dodatna sredstva, da se omogoči določitev akcijskih načrtov za sanacijo revnih mestnih barakarskih naselij na določenih območjih v državah AKP –

SKLENIL:

Člen 1 – Sodelovanje v skupini AKP v okviru sredstev za regionalno sodelovanje in povezovanje

Znesek v višini 110 milijonov EUR se prenese iz rezerv dolgoročnih razvojnih sredstev devetega ERS v sredstva, ki se v okviru sredstev za regionalno sodelovanje in povezovanje dodelijo sodelovanju v skupini AKP, v skladu s cilji iz členov 28, 29 in 30 Sporazuma o partnerstvu AKP-ES. Ta znesek se lahko uporablja v naslednje namene:

1.1 Vzpostavitev „Partnerstva EU-Afrika za infrastrukturo“ (70 milijonov EUR): zagotoviti 60 milijonov EUR za odškodninski sklad, ki ga bo upravljala Evropska investicijska banka (EIB), ter dodeliti 10 milijonov EUR za financiranje ukrepov in pripravljalnih študij za načrt glede infrastrukture v Afriki;

1.2 Spodbujanje vključevanja držav AKP v mednarodno trgovino (do 20 millijonov EUR): dodeliti znesek v višini do 10 milijonov EUR za krepitev podpore Skupnosti večstranski pobudi „integriran okvir“ ter znesek v višini do 10 milijonov EUR za nadaljevanje projekta Skupnosti, ki si prizadeva za bolj dejavno sodelovanje držav AKP v Svetovni trgovinski organizaciji (STO);

1.3 Zagotovitev financiranja naslednjih ukrepov za številne države AKP ali za vse te države (do 20 milijonov EUR): finančna podpora raziskovalnemu projektu na področju sladkorja, ki dopolnjuje spremljevalne ukrepe reform v državah podpisnicah „Protokola o sladkorju“ (do 9 milijonov EUR), vzpostavitev „okenca“ ERASMUS MUNDUS za države AKP (do 5 milijonov EUR), podpora odškodninskemu skladu za mehanizem APRM (African Peer Review Mechanism – afriški mehanizem medsebojnega pregleda) Afriške unije (do 2 milijonov EUR) in podpora programu ONU-HABITAT za „sodelovalni program za izboljšanje razmer v revnih mestnih barakarskih naseljih v državah AKP“ (do 4 milijone EUR).

Člen 2 – Zahtevek za podporo

V skladu s členom 13(2) Priloge IV k Sporazumu o partnerstvu AKP-ES Svet ministrov AKP-ES poziva Komisijo k financiranju ukrepov iz člena 1.

Člen 3 – Začetek veljavnosti

Ta sklep začne veljati z dnem sprejetja.

V

Za Svet ministrov AKP-ES

Predsednik

[1] UL L 317, 15.12.2000, str. 3.

[2] UL L 287, 28.10.2005, str. 4.